# The Alamo (film, 1960)

| The Alamo |
| --- |
| kino-poster koji je izradio Reynold Brown |
| Režija | John Wayne |
| Producent | John Wayne |
| Scenario | James Edward Grant |
| Uloge | John Wayne Richard Widmark Laurence Harvey |
| Muzika | Dimitri Tiomkin |
| Fotografija | William H. Clothier |
| Montaža | Stuart Gilmore |
| Studio | The Alamo Company United Artists Batjac Productions |
| Distribucija | United Artists |
| Premijera | 24. oktobra 1960 (1960-10-24) |
| Trajanje | 202 min. (promotivna verzija) 167 min. (redovna kino-verzija) |
| Zemlja |  Sjedinjene Države |
| Jezik | engleski |
| Budžet | 12,000.000 $ (proc.) |
| Bruto prihod | 7,200,000 $ (kino-ulaznice u SAD i Kanadi) |

The Alamo (srpskohrvatski: *Alamo*) je američki historijski film snimljen 1960. u režiji i produkciji Johna Waynea, poznat kao njegov režijski debi te kao najambiciozniji projekt njegove karijere.

Radnja se događa 1836. u Teksasu za vrijeme rata za nezavisnost i prikazuje znamenitu bitku za Alamo, prilikom koje je mali garnizon teksaških pobunjenika pružao otpor višestruko nadmoćnijoj meksičkoj vojsci. Tri glavna protagonista - koje tumače sam Wayne, Richard Widmark i Laurence Harvey - su zapovjednici obrane pukovnik Davy Crockett, pukovnik Jim Bowie i pukovnik William B. Travis.

Wayne je na ideju da snimi film došao još 1945. godine te angažirao Jamesa Edwarda Granta da napiše scenario. Njegov prvi pokušaj, preko studija Republic Pictures propao nakon svađe oko budžeta; Republic Pictures je na osnovu scenarija godine 1955. snimio film *The Last Command* u režiji Franka Lloyda. Odlučan da snimi film prema vlastitoj viziji, Wayne je film odlučio snimiti preko vlastitog studija Batjac Productions, a na kraju odlučio i da film režira. Ispočetka je sebi namjeravao dati sporednu ulogu teksaškog vođe Sama Houstona, ali su banke od kojih je uzeo kredit inzistirale da tumači glavni lik, te je na kraju tu ulogu prepustio Richardu Booneu. Snimanje se odvijalo tokom nekoliko mjeseci u Teksasu, gdje je Wayne dao sagraditi repliku historijskog Alama, kasnije poznatu kao Alamo Village i korištenu kao set za druge vesterne i historijske filmove.

*Alamo* je nakon premijere dobio zamjerke od brojnih historičara, koji su mu zamjerali netočnu kronologiju i izmišljanje događaja. Kritičari su ga, pak, njegov sadržaj - koji se posebno odnosi na govore u kojima likovi ističu svoje republikanstvo i patriotizam - smatrali odrazom Wayneovih desničarskih ideja, odnosno u meksičkoj vojsci Santa Anne vidjeli alegorijski prikaz Sovjetskog Saveza kome se slobodarske SAD moraju oduprijeti po svaku cijenu. Usprkos mlakih kritika, film je imao izuzetnu gledanost, a pjesma *The Green Leaves of Summer* je postala veliki hit; to, međutim, nije bilo dovoljno da pokrije troškove produkcije, te je Wayne na kraju, kako bi se izbavio iz financijskih problema, autorska prava na film prodao studiju United Artists.

## Reference

## Vanjske veze

* *The Alamo* na sajtu IMDb
* *The Alamo* na filmskoj bazi podataka TCM
* Alamo Sentry Arhivirano 2017-10-16 na Wayback Machine-u: The Popular Culture of The Alamo
* "On the Set of The Alamo": Behind-the-scenes footage from the production of the film in Brackettville. From the Texas Archive of the Moving Image.
* Comparison between the Theatrical Version and the Director's Cut